Határozati javaslat 2. melléklete

MEGÁLLAPODÁS

**terület közhasználat céljára történő átadásról**

amely létrejött egyrészről:

***Fővárosi Vízművek Zártkörűen Működő Részvénytársaság*** (cég rövidített elnevezése: Fővárosi Vízművek Zrt.; székhelye: 1138 Budapest, Váci út 182.; cégjegyzékszáma: 01-10-042451; statisztikai számjele: 10898824-3600-114-01; adószáma: 10898824-2-44; elektronikus elérhetősége: vizvonal@vizmuvek.hu; belföldi jogi személy, együttesen képviseli: Keszler Ferenc vezérigazgató, Pusztai László ingatlangazdálkodási osztályvezető), mint átadó(továbbiakban:**Átadó**)*,*

másrészről:

***Budapest Főváros II. Kerületi Önkormányzat*** (székhelye: 1024 Budapest, Mechwart liget 1., KSH statisztikai számjele: 15735650-8411-321-01, adószáma: 15735650-2-41, belföldi jogi személy, önállóan képviseli: Őrsi Gergely polgármester), mint átvevő (továbbiakban: **Átvevő**)*,*

Átadó és Átvevő továbbiakban együttesen **Szerződő Felek** között,

**Budapest Főváros II. Kerületi Önkormányzat Képviselő-testülete Budapest Főváros II. Kerületének Építési Szabályzatáról szóló 28/2019.(XI.27.) önkormányzati rendeletének** (továbbiakban: **KÉSZ**) **14. § (1)-(2) bekezdései és a Budapest Főváros II. Kerületi Önkormányzat Képviselő-testületének …../2020.(…….) határozata** (*1. sz. melléklet*) alapján, az alulírott helyen és napon az alábbi feltételekkel:

***1.***

***Előzmények***

* 1. **Szerződő Felek** rögzítik, hogy **Átadó** 1/1 arányú kizárólagos tulajdonát képezi a Budapest Főváros Kormányhivatala Földhivatali Főosztály (továbbiakban: **Földhivatal**) által vezetett ingatlan-nyilvántartásban a Budapest II. kerület, belterület 15146 helyrajzi számon és 1025 Budapest II. kerület, Józsefhegyi lépcső 13. „felülvizsgálat alatt” megjelölésű címen nyilvántartott, „kivett lakóház, udvar, egyéb épület” megnevezésű, 6444 m2 földterületű ingatlan (továbbiakban: **Ingatlan**) *(2. sz. melléklet)*.

Az **Ingatlan** tulajdoni lapjára

* I. rész 1. sorszám alatt „Barlang felszíni védőövezete” megjelölés került bejegyzésre a 168914/1/2012/12.09.21. sz. bejegyző határozattal; valamint
* III. rész 1. sorszám alatt az ELMŰ Hálózati Kft jogosult javára 99 m2 területre vezetékjog került bejegyzésre a 137262/2/2012/12.07.03. sz. bejegyző határozattal.
  1. **Szerződő Felek** rögzítik, hogy **az Ingatlanon található a József-hegyi kilátó felépítmény.** Az **Ingatlan** közvetlenül határos az **Átvevő** kizárólagos tulajdonában álló Budapest II. kerület, belterület (15153) hrsz-ú, „kivett közterület” megnevezésű helyi közúttal (Józsefhegyi utca). A **József-hegyi kilátó** gyalogosan az **Ingatlannal** szomszédos – a Magyar Állam kizárólagos tulajdonában és a Budapesti Természetvédelmi Igazgatóság (jelenleg jogutódja a Duna-Ipoly Nemzeti Park Igazgatóság) kezelésében álló – Budapest II. kerület, belterület 15154/4 hrsz-ú ingatlan területén keresztül közelíthető meg. Az **Ingatlanon** lévő József-hegyi kilátó területe a KÉSZ 14. § (1)-(2) bekezdései alapján *„közhasználatú terület”*-nek minősül.
  2. A Budapest Főváros II. Kerületi Önkormányzat Képviselő-testületének …../2020.(…….) határozatával – amely határozat a veszélyhelyzet kihirdetéséről szóló 478/2020.(XI.3.) Korm. rendelet, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése, valamint Budapest Főváros II. Kerületi Önkormányzat Polgármesterének 3/2020.(XI.13.) normatív utasítása alapján a képviselő-testület feladat- és hatáskörében eljárva a polgármester döntésén alapul – a Polgármester úgy döntött, hogy *„………………………………………………………………………………………………………………………………………………………………………………………………………...*”
  3. **Szerződő Felek** rögzítik, hogy – a nemzeti vagyonról szóló 2011. évi CXCVI. törvény 3. § (1) bekezdése alapján **– átlátható szervezetnek minősülnek.**

**2.**

***A megállapodás tárgya, célja, időtartama***

2.1. **Szerződő Felek** megállapodnak, hogy **Átadó a jelen megállapodás megkötésétől** a KÉSZ 14. § (1)-(2) bekezdéseiben szabályozott **közhasználat céljára, térítésmentesen az Átvevő részére használatra átadja az Ingatlan jelen megállapodás 3. sz. mellékletét képező,** 9. munkaszámú Változási Vázrajzon feltüntetett, **412 m2 nagyságú, az Ingatlantól kerítéssel elválasztott, de nem körbe kerített részét** (továbbiakban: **Közhasználatú terület**).

2.3. Szerződő Felek rögzítik, hogy 9. munkaszámú Változási Vázrajz kizárólag a terület pontos lehatárolásának céljából készült, annak földhivatali átvezetése a Feleknek nem célja.

2.2. **Átvevő** saját költségén gondoskodik a közhasználat céljára átadott **Közhasználatú terület, a területen található, a lakosság számára nyitva álló és látogatható park, valamint József-hegyi kilátó** folyamatos rendben- és tisztántartásáról, parlagfű- és síkosság-mentesítéséről, illetve a szemét elszállításáról. **Átvevő** a **Közhasználatú terület** fenntartási munkálatainak elvégzése során minden esetben kiemelt figyelmet fordít arra, hogy a **Közhasználatú terület** jelentős része az **Ingatlanon** található viziközmű létesítmény (medence) védőterületébe esik, melynek területén a vízbázisok, a távlati vízbázisok, valamint az ivóvízellátást szolgáló vízilétesítmények védelméről szóló 123/1997.(VII. 18.) Korm. rendelet előírásai kötelező jelleggel betartandók.

2.3. Szerződő Felek rögzítik, hogy a Közhasznú területen Átvevő az Átadó írásbeli hozzájárulása nélkül változtatást nem tehet, különös tekintettel újabb felépítmények létrehozására.

2.4. **Szerződő Felek** rögzítik, hogy jelen megállapodás **határozatlan időre jön létre**.

2.5. **Szerződő Felek** megállapodnak, hogy **Átadó** nem tartozik költségtérítéssel az **Átvevőnek** a **Közhasználatú területre** jelen megállapodás alapján fordított költségei vonatkozásában.

2.6. **Átvevő** köteles a **Közhasználatú terület** fenntartása során a mindenkor hatályos munkavédelmi, tűzvédelmi és az általa folytatott tevékenységre vonatkozó jogszabályok és hatósági határozatok előírásait, továbbá az ivóvízbiztonsági és vízbázisvédelmi jogszabályokat és hatósági előírásokat betartani és betartatni.

***3.***

***Birtokbaadás***

3. **Szerződő Felek** rögzítik, hogy a **Közhasználatú területen** közmű-mérőórák nem találhatóak, ezért **Átadó** a **Közhasználatú területet** jelen megállapodás aláírásával adja az **Átvevő** birtokába azzal, hogy a **Közhasználatú területet** az átadás céljával és annak rendeltetésével összhangban, - figyelemmel az épített környezet alakításáról és védelméről szóló 1997. évi LXXVIII. törvény 54. § (7) bekezdésében foglaltakra - a közterületre vonatkozó jogszabályi előírásoknak megfelelően bárki használhatja. **Szerződő Felek** közötti jogviszony bármely okból történő megszűnése esetén az **Átvevő** kártalanítási igény nélkül köteles a **Szerződő Felek** által egyeztetett időpontban a **Közhasználatú területet** az **Átadó** részére birtokba visszaadni, amelyről a felek jegyzőkönyvet vesznek fel.

***4.***

***A megállapodás megszűnése***

4.1. Jelen megállapodást **bármelyik fél** a másik félhez intézett egyoldalú, írásos nyilatkozatával **indokolás nélkül 30 napos felmondási idővel** **felmondhatja.**

4.2. **Szerződő Felek** rögzítik, hogy **jelen megállapodás megszűnik**, ha:

* a **Szerződő Felek** jelen szerződést **közös megegyezéssel megszüntetik**, vagy
* **az arra jogosult felmond**.

***5.***

***Egyéb rendelkezések***

5.1.**Átadó** és **Átvevő** kijelentik, hogy **belföldi jogi személyek**, képviselőik a jelen megállapodás önálló aláírására a szükséges felhatalmazással rendelkeznek és szerződéskötési képességük korlátozva nincs.

5.2. **Átvevő a jelen megállapodás aláírásával meghatalmazást ad** a Budapest II. kerületi Polgármesteri Hivatallal köztisztviselői jogviszonyban álló és ekként az ügyvédi tevékenységről szóló 2017. évi LXXVIII. törvény (a továbbiakban: Üttv.) 66. § (3) értelmében az **Átvevő** számára ügyvédi tevékenység végzésére jogosult **Dr. Lipovits Dóra**, a Budapesti Ügyvédi Kamarába bejegyzett vezető kamarai jogtanácsos (KASZ: 36076239) **részére a jelen megállapodás elkészítésére és ellenjegyzésére**. A meghatalmazást Dr. Lipovits Dóra vezető kamarai jogtanácsos a jelen megállapodás ellenjegyzésével elfogadja. Szerződő Felek rögzítik, hogy Dr. Lipovits Dóra vezető kamarai jogtanácsost távollétében Molnárné dr. Szabados Judit Imola a Budapesti Ügyvédi Kamarába bejegyzett kamarai jogtanácsos (KASZ: 36078308) helyettesíti.

5.3. **Átadó** a jelen megállapodás aláírásával elismeri, hogy a szerződéskötést megelőzően hozzájárult ahhoz, hogy a Jogosult képviseletében eljáró kamarai jogtanácsos a jelen megállapodást megszerkessze és ellenjegyezze.

5.4. Szerződő Felek illetve képviselőik tudomásul veszik, hogy a szerződéses kapcsolat fennállása alatt az azonosítás során megadott adatokban bekövetkezett változásról a tudomásszerzéstől számított öt (5) napon belül kötelesek az eljáró kamarai jogtanácsost írásban értesíteni.

5.5. Szerződő Felek illetve képviselőik a jelen megállapodás aláírásával kifejezetten hozzájárulnak ahhoz, hogy az ellenjegyző kamarai jogtanácsos a személyi adataikat tartalmazó okmányaikról fénymásolatot készítsen és adataikat kezelje.

5.6.Szerződő Felek illetve képviselőik adatait az ellenjegyző kamarai jogtanácsos az információs önrendelkezési jogról és az információszabadságról szóló 2011. évi CXII. törvény rendelkezései alapján, kizárólag a jelen megállapodáshoz kapcsolódó ügyvédi tevékenység ellátása érdekében kezelheti.

5.7. A jelen megállapodás szerkesztésében és ellenjegyzésében eljáró kamarai jogtanácsos Szerződő Felek illetve képviselőik adatait, ideértve az azonosítás során tudomására jutott adatokat is, csak a jelen megállapodás okiratba foglalásával, valamint az ellenjegyzéssel kapcsolatos tevékenysége során használhatja fel.

5.8. A jelen megállapodásban a hatályos jogszabályok vonatkozó rendelkezései az irányadóak, különös tekintettel Magyarország helyi önkormányzatairól szóló 2011. évi CLXXXIX. törvény, a Polgári Törvénykönyvről szóló 2013. évi V. törvény, az épített környezet alakításáról és védelméről szóló 1997. évi LXXVIII. törvény, továbbá Budapest Főváros II. Kerületének Építési Szabályzatáról szóló 28/2019. (XI.27.) önkormányzati rendelet rendelkezéseire.

**Szerződő Felek** illetőleg képviselőik a jelen 5 (öt) oldalból álló folyamatos sorszámozással ellátott 8 (nyolc) eredeti példányban készült (amelyből 3 példány az **Átadót** és 5 példány az **Átvevőt** illeti meg) megállapodást – annak elolvasása és közös értelmezése után – mint akaratukkal mindenben megegyezőt jóváhagyólag írják alá.

Jelen okiratot a Szerződő Felek, illetve képviselőik a Budapest II. kerületi Polgármesteri Hivatal, mint a jelen okiratot ellenjegyző vezető kamarai jogtanácsos Budapesti Ügyvédi Kamara nyilvántartásába bejegyzett munkáltatójának munkavállalója, dr. Láng Orsolya (Gazdasági Igazgatóság, Vagyonhasznosítási és Ingatlan-nyilvántartási Osztály osztályvezető) előtt írják alá.

**Budapest, ….…….……………. Budapest, …………………………..**

…………………..…………………….. …………………..……………………..

**Fővárosi Vízművek Zrt. Budapest Főváros II. Kerületi Önkormányzat**

Keszler Ferenc Pusztai László Őrsi Gergely polgármester

vezérigazgató ingatlangazdálkodási polgármester

osztályvezető

**Átadó Átvevő**

Alulírott dr. Láng Orsolya (személyazonosító igazolvány száma: ………………) aláírásommal tanúsítom, hogy a Szerződő Felek, illetve képviselőik a jelen okiratot előttem akaratukkal egyezően írták alá, továbbá, hogy a Szerződő Feleknek, illetve képviselőiknek az Üttv.-ben előírt azonosítását elvégeztem.

Budapest, ……………….. napján

………………………………

dr. Láng Orsolya

Alulírott Dr. Lipovits Dóra, a Budapesti Ügyvédi Kamarába bejegyzett vezető kamarai jogtanácsos (KASZ: 36076239) ellenjegyzésemmel tanúsítom, hogy a jelen általam szerkesztett okirat a vonatkozó hatályos jogszabályoknak megfelel. Az Üttv. 44. § (1) bekezdésének b) – d) pontja szerinti körülmények tanúsítása dr. Láng Orsolya (személyazonosító igazolvány száma: …………………) eljárásán alapul.

……………………………………………..

**Ellenjegyzem:**

Budapesten, ………………………….. napján

Dr. Lipovits Dóra vezető kamarai jogtanácsos

**Mellékletek**:

1. sz. melléklet – Budapest Főváros II. Kerületi Önkormányzat Képviselő-testületének ……/2020.(……..) határozata
2. sz. melléklet – Budapest, II. kerület, belterület 15146 hrsz-ú ingatlan nem-hiteles tulajdoni lapja
3. sz. melléklet – 9. munkaszámú Változási Vázrajz